Wara li għall-ewwel darba soru żagħżugħa rebħet il-kompetizzjoni The Voice of Italy, mill-finali tal-ħamsa ta’ Ġunju sallum ma waqfux ir-rapporti ġurnalistiċi f’diversi pajjiżi dwar Suor Cristina u l-messaġġ li bagħtet bil-parteċipazzjoni tagħha. tvm.com.mt iltaqa’ ma’ soru żagħżugħa Maltija li, minbarra li tħobb tkanta hi wkoll, segwiet mill-qrib il-parteċipazzjoni ta’ Suor Cristina. Bdiet bl-ewwel dehra tagħha f’The Voice of Italy f’Marzu li għadda meta kantat No one ta’ Alicia Keys bil-video tagħħa jilħaq iżjed minn 52 miljun hit fuq youtube. Leħinha impressjona lill-ġurija tant li kollha daru biex jaraw ta’ min kien dan il-leħen daqstant qawwi. Minn hemm Suor Cristina Scuccia baqgħet tgħaddi minn edizzjoni għall-oħra tal-programm sakemm rebħitu iktar kmieni din il-gimgħa. Suor Cristina għandha 25 sena. Hi Siċiljana iżda kemm ilha li ngħaqdet mas-Sorijiet Ursolini tal-Familja Mqaddsa qegħda tgħix f’Milan. Suor Claudia Mallia, li hi biss ħames snin ikbar minn Suor Cristina, hi ukoll soru żagħżugħa tal-Ursolini u tieħu ħsieb tmint itfal. Segwiet mill-qrib il-parteċipazzjoni ta’ Suor Cristina f’The Voice of Italy. Suor Claudia Mallia qalet li temmenl li bħalma qalet Suor Cristina hi stess u bħalma jrid iwassal Papa Frangisku, irridu nwasslu lil Gesu’ fid-dinja ta’ llum. Noħorgu u nxandru lil Gesu’. U hi użat it-talent tagħha, talent vera sabiħ, biex twassal lil Gesu’ b’mod differenti, b’mod pożittiv. Fl-aħħar fażi tal-finali Suor Cristina kkontestat mar-rocker Giacomo Voli, iżda n-nies bit-televoting għażlu lil Suor Cristina bir-riżultat qawwi ta’ 62 fil-mija. Suor Claudia qalet li fi Suor Cristina raw ferħ kbir, ferħ genwin għax hi bis-sempliċità tagħha waslet fejn kellha tasal. Suor Claudia temmet tgħidilna li hi wkoll tħobb tkanta u fakkret li l-kant hu radd ta’ ħajr lil Alla ukoll. Wara li tħabbret li hi r-rebbieħa, Suor Cristina ħasdet lil kulħadd, speċjalment lill-preżentatur, meta talbitu biex tagħlaq billi kulħadd jingħaqad magħha fit-talba tal-Missierna. Għall-ewwel il-preżentatur qalilha li kien skada l-ħin iżda hi baqgħet tirsisti sakemm għaddiet tagħha.